Document ID: 32013R0758

NARIADENIE KOMISIE (EÚ) č. 758/2013
zo 7. augusta 2013,
ktorým sa opravuje príloha VI k nariadeniu Európskeho parlamentu a Rady (ES) č. 1272/2008 o klasifikácii, označovaní a balení látok a zmesí
(Text s významom pre EHP)
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na nariadenie Európskeho parlamentu a Rady (ES) č. 1272/2008 zo 16. decembra 2008 o klasifikácii, označovaní a balení látok a zmesí, o zmene, doplnení a zrušení smerníc 67/548/EHS a 1999/45/ES a o zmene a doplnení nariadenia (ES) č. 1907/2006 (1), a najmä na jeho článok 53,
keďže:
(1)
Overovaním sa zistili chyby v prílohách I, II, IV a V k nariadeniu Komisie (ES) č. 790/2009 z 10. augusta 2009, ktorým sa na účely prispôsobenia technickému a vedeckému pokroku mení a dopĺňa nariadenie Európskeho parlamentu a Rady (ES) č. 1272/2008 o klasifikácii, označovaní a balení látok a zmesí (2). Uvedené chyby by sa preto mali opraviť.
(2)
Opravená harmonizovaná klasifikácia a označovanie látok by sa mali uplatňovať odo dňa nadobudnutia účinnosti tohto nariadenia. Od dodávateľov by sa nemalo požadovať, aby preznačovali a prebaľovali látky a zmesi už uvedené na trh v súlade s nariadením (ES) č. 1272/2008 pred nadobudnutím účinnosti tohto nariadenia. Dodávatelia by však mali mať možnosť dobrovoľne uplatňovať ustanovenia tohto nariadenia na látky a zmesi už uvedené na trh.
(3)
Opatrenia stanovené v tomto nariadení sú v súlade so stanoviskom výboru zriadeného podľa článku 133 nariadenia Európskeho parlamentu a Rady (ES) č. 1907/2006 z 18. decembra 2006 o registrácii, hodnotení, autorizácii a obmedzovaní chemikálií (REACH) a o zriadení Európskej chemickej agentúry, o zmene a doplnení smernice 1999/45/ES a o zrušení nariadenia Rady (EHS) č. 793/93 a nariadenia Komisie (ES) č. 1488/94, smernice Rady 76/769/EHS a smerníc Komisie 91/155/EHS, 93/67/EHS, 93/105/ES a 2000/21/ES (3),
PRIJALA TOTO NARIADENIE:
Článok 1
Údaje v tabuľke 3.1 v časti 3 prílohy VI k nariadeniu (ES) č. 1272/2008 zmenenej a doplnenej prílohami I a II k nariadeniu (ES) č. 790/2009, ktoré zodpovedajú údajom stanoveným v prílohe I k tomuto nariadeniu, sa nahrádzajú údajmi stanovenými v uvedenej prílohe.
Článok 2
Údaje v tabuľke 3.2 v časti 3 prílohy VI k nariadeniu (ES) č. 1272/2008 zmenenej a doplnenej prílohami IV a V k nariadeniu (ES) č. 790/2009, ktoré zodpovedajú údajom stanoveným v prílohe II k tomuto nariadeniu, sa nahrádzajú údajmi stanovenými v uvedenej prílohe.
Článok 3
Údaje stanovené v prílohe III k tomuto nariadeniu sa dopĺňajú do tabuľky 3.1 v časti 3 prílohy VI k nariadeniu (ES) č. 1272/2008.
Článok 4
Údaje stanovené v prílohe IV k tomuto nariadeniu sa dopĺňajú do tabuľky 3.2 v časti 3 prílohy VI k nariadeniu (ES) č. 1272/2008.
Článok 5
Od dodávateľov sa nepožaduje, aby preznačovali a prebaľovali látky uvedené v prílohách k tomto nariadeniu ani látky alebo zmesi, ktoré ich obsahujú, uvedené na trh v súlade s nariadením (ES) č. 1272/2008 už pred nadobudnutím účinnosti tohto nariadenia.
Článok 6
Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 7. augusta 2013

Labels: 12
7
3
20